Dubla sa reușită din finalul semifinalei cu Bayern Munchen a trimis-o pe Real Madrid în finala Ligii Campionilor într-un moment în care părea că misiunea tinde să devină imposibilă. Șocul reușitei atacantului adus în vară sub formă de împrumut de la Espanyol se compune din mai multe direcții. Prima e cea legată de suma pentru care a fost achiziționat: 1 milion de euro. Asta înseamnă pe Bernabeu fără bani.
Al doilea ține de vârsta noului erou: 34 de ani, căci nu vorbim de unul care să fi avut zece sezoane în urmă la cel mai înalt nivel, ci despre un cvasi-debutant în marea performanță. Al treilea ține de faptul că lui Bayern Munchen a putut să i se întâmple iar ceva care să ne aducă aminte de finala aia pierdută cu Man Utd-ul lui Ferguson, tot așa, cu două goluri pe final. Și pe lângă asta ar mai fi o curiozitate de-a dreptul șocantă pentru un club de talia lui Real Madrid.
Astă-vară, după plecarea lui Benzema, ”Los blancos” n-au putut să-i găsească un înlocuitor cu ștaif. În așteptarea lui Mbappe, au ratat câteva nume importante, mai degrabă din pricina lipsei de convingere că mutarea trebuie făcută, decât din inconfort financiar. Don Florentino Perez ne-a obișnuit să înțelegem că dacă vrea un viitor ”galactic” face orice și-l va avea. Din nou referință la Kylian. Și uite așa, s-a ajuns la soluția ieftină numită Joselu, ca număr 9 clasic, o variantă de rezervă. Pentru că în structura de bază, Carlo Ancelotii a trebuit să bricoleze un sistem de joc în care prezența constantă a unui vârf de gen target-player să fie înlocuită cu dinamica prin care Bellingham să ajungă golgeter din poziție mai retrasă.
Revenind însă la Joselu, șocul vine din faptul că, dincolo de calitățile cercetate, un cuvânt important în alegerea sa l-a avut Carvajal. Energicul fundaș dreapta a fost coleg în copilărie cu Joselu la Real Castilla, au rămas prieteni la cataramă și au ajuns să ”țină”, cum se zice pe la noi, două surori gemene. Atacantul s-a căsătorit cu Melanie Canizares, însoțitoare de zbor, iar fundașul și-a unit destinele cu Daphne Canizares, antreprenaoare a unei firme de organizat evenimente. Altfel spus să devină cumnați.
Din această calitate, din dorința de a-și ajuta ”fratele”, dar și din credința că Realul lor drag va avea de câștigat prin această mutare, Carvajal a înaintat propunerea și ea i-a fost acceptată. Joselu a reîmbrăcat tricoul ”blanco” în care și-a petrecut copilăria fără ca decizia să fi fost generată de instrumentele de scouting ultramoderne. Un nepotism functional.
Interesant e că, în același timp, principalul ajutor al celui mai mare antrenor din lume e chiar fiul său, Davide. Cei care l-au cunoscut și-au format o impresie excelentă despre el, dar cei mai mulți vor fi greu de convins că e acolo din alt motiv decât că ar fi ”sânge din sângele lui”.
După cum, probabil vor fi destui sceptici care să conteste mărturisirea lui Ariggo Sacchi, venerabilul mentor al lui Ancelotti, care a povestit că în cursul dialogului pe care l-a avut după semifinală cu Carlito, acesta, în modestia-i cunoscută, ar fi afirmat că introducerea lui Joselu n-a fost ideea lui, ci a fiului său Davide. Eu îl cred, alții poate vor zice că e doar o încercare de a-și propulsa fiul. Împreună însă au lucrat apropape peste tot din 2011 încoace și mă gândesc că, dacă ar fi fost vreo ”păpădie”, la un moment dat șirul trofeelelor s-ar fi rupt. Oricum, alt nepotism functional.
Și-l mai cred pentru că am trait pe pielea mea o experiență asemănătoare. În 2016, când a preluat naționala noastră, Cristoph Daum nu avea analist video. A încercat câteva variante în România până când ne-a spus că fiul său e specialist în domeniu. Omul era la momentul ăla titularul postului la Eintracht Frankfurt în echipa lui Nico Kovacs. Împreună au făcut o mare surpiză câștigând Cupa Germaniei și împreună ar fi trebuit să meargă la Bayern Munchen. Doar că Marcel Daum a declinat oferta într-un moment în care soția urma să nască, la Koln, departe de Bavaria, al doilea copil. Așa că i-a mulțumit și s-a orientat către Bayer Leverkusen, la jumătate de oră de casă, unde a prelual postul de manager al departamentului Science & Performance, cel care include peste tot și zona de analiză video.
Cristoph a fost însă rezervat în privința posibilității de a lucra cu fiul său. Am izbuit să ating coarda sensibilă și, măcar pentru două acțiuni ale lotutului, Marcel a fost lângă ”tricolori”. În total vreo 10 zile, care ne-au costat, cu tot cu biletele de avion, vreo două mii de euro.
În timpul acesta, el a achiziționat instrumenetele de monitorizare a antrenamentelor și jocurilor de care avea nevoie orice echipă normală, s-a apucat de lucru, și a luat alături de el doi români pe care i-a școlarizat live și, apoi, de la distanță. Amândoi au rămas la echipa națională după aceea, iar acum Rareș Ene este analistul video al lui Cosmin Olăroiu, iar Marius Francisc s-a angajat pe același post la Universitatea Craiova, după ce înainte lucrase la FCSB.
La vremea aceea, Cristoph Daum a fost acuzat în media de la noi de nepotism. Dincolo de ce baze a pus pentru analiza video din România, Marcel și-a văzut de treaba lui, iar astăzi stă pe bancă lângă Xabi Alonso, ca asistent principal și șef al aceluiași departament de tip SF.
Împreună se pregătesc să încheie cel mai tare sezon al ”aspirinelor” din întreaga istorie seculară. Campioni ai Germaniei, finaliști de Europa League și neînvinși de 49 de meciuri!!!